Δημήτρης Παπαδημούλης

Ο Δημήτρης Παπαδημούλης (Αθήνα, 21 Μαρτίου 1955) είναι Έλληνας πρώην πολιτικός, τέως ευρωβουλευτής της Νέας Αριστεράς και τέως μέλος της Επιτροπής Οικονομικής και Νομισματικής Πολιτικής, ο οποίος από το 2014 έως το 2024 διετέλεσε ως Αντιπρόεδρος του Ευρωπαϊκού Κοινοβουλίου.

 Βιογραφία 
Ο Δημήτρης Παπαδημούλης γεννήθηκε το 1955 στον προσφυγικό συνοικισμό της εργατούπολης του Λαυρίου. Μεγάλωσε σε διάφορες γειτονιές της Αθήνας.

Το 1967 πέρασε πρώτος, μεταξύ 1300 διαγωνιζομένων,  στις γραπτές και προφορικές εξετάσεις για την εισαγωγή στην Βαρβάκειο Πρότυπο Σχολή. Το 1973 πέρασε με υποτροφία τις εξετάσεις για την εισαγωγή του στην σχολή Πολιτικών Μηχανικών του Εθνικού Μετσόβειου Πολυτεχνείου. 

Στην διάρκεια των σπουδών του ενεργοποιήθηκε στο μαζικό φοιτητικό κίνημα της εποχής και εκλέχτηκε στο Κεντρικό Συμβούλιο και στο Προεδρείο της Εθνικής Φοιτητικής Ένωσης Ελλάδας(1976-1979). 

Ολοκλήρωσε τις σπουδές του στο Εθνικό Μετσόβειο Πολυτεχνείο και εκπλήρωσε τις στρατιωτικές του υποχρεώσεις με την ειδικότητα του Σκαπανέα στο Μηχανικό, λόγω «αριστερών κοινωνικών φρονημάτων». Εργάστηκε επί σειρά ετών ως πολιτικός μηχανικός και στέλεχος επιχειρήσεων (1980-2004). Eίναι νυμφευμένος με τη Νάντια Σουμπασάκη και έχουν δυο παιδιά. Τον Φαίδωνα και την Νεφέλη. 

Εκλεχτηκε επί 4 συνεχόμενες θητείες, από το 2014 ως το 2024, μέλος του προεδρείου του Ευρωπαϊκού Κοινοβουλίου ΕΕ.

Εκλέχτηκε για πρώτη φορά στο Ευρωκοινοβούλιο το 2004, εκπροσωπόντας τον Συνασπισμό της Αριστεράς και της Προόδου. Για την πρώτη του θητεία 2004-2009 αξιολογήθηκε, ως ένας από τους τρεις πιο δραστήριους Ευρωβουλευτές σε σύνολο 751.

Στην συνέχεια εκλέχτηκε βουλευτής του ΣΥΡΙΖΑ στην περιφέρεια Β΄ Αθηνών στις εκλογές του 2009, του Μαΐου και του Ιουνίου του 2012. Την περίοδο 2012-2014 διατέλεσε Κοινοβουλευτικός Εκπρόσωπος σου ΣΥΡΙΖΑ.  

Παραιτήθηκε από το αξίωμα στις 2 Μαΐου 2014, προκειμένου να θέσει υποψηφιότητα για το Ευρωπαϊκό Κοινοβούλιο. Στις ευρωεκλογές του 2014 εξελέγη ευρωβουλευτής με 200.611 σταυρούς προτίμησης. Μετά από πρόταση του Αλέξη Τσίπρα, εκλέχθηκε ομόφωνα επικεφαλής της Ευρωομάδας του ΣΥ.ΡΙΖ.Α..

Τον Ιούλιο του 2014 εκλέχθηκε αντιπρόεδρος του Ευρωπαϊκού Κοινοβουλίου με ποσοστό 42,1%. Τον Ιανουάριο του 2017, επανεκλέχθηκε αντιπρόεδρος, με ποσοστό 73,5%.

Για την κοινοβουλευτική θητεία 2014-2019, καθώς και για την θητεία 2019-2024, ο Δημήτρης Παπαδημούλης αξιολογήθηκε στην πρώτη δεκάδα των κορυφαίων σε επιδραστικότητα, ανάμεσα στο σύνολο των Ευρωβουλευτών από 27 κράτη- μέλη της ΕΕ. Αξιολογήθηκε επίσης για την περίοδο 2014-2024 ως ο Έλληνας ευρωβουλευτής με τη μεγαλύτερη επιρροή στη διαμόρφωση ευρωπαϊκής Πολιτικής. 

Στις ευρωεκλογές της 26ης Μαΐου 2019 επανεξελέγη πρώτος σε σταυρούς προτίμησης Ευρωβουλευτής με τον ΣΥ.ΡΙΖ.Α. - Προοδευτική Συμμαχία (272.835 ψήφοι) και ανέλαβε εκ νέου, μετά από ομόφωνη σχετική απόφαση, επικεφαλής της ομάδας των ευρωβουλευτών του κόμματος στο Ευρωκοινοβούλιο.

Τον Ιούλιο του 2019 επανεξελέγη Αντιπρόεδρος του Ευρωπαϊκού Κοινοβουλίου με ποσοστό 60,5%.

Διετέλεσε συντονιστής της Ευρωαριστεράς στην Επιτροπή Προϋπολογισμών (BUDG), τακτικό μέλος της Επιτροπής Οικονομικής και Νομισματικής Πολιτικής (ECON) και αναπληρωματικό μέλος της Επιτροπής Περιφερειακής Ανάπτυξης (REGI).

Τον Ιανουάριο του 2022 επανεκλέχτηκε για τέταρτη συνεχή φορά Αντιπρόεδρος του Ευρωκοινοβουλίου με ποσοστό 75%.

Στις 23 Νοεμβρίου 2023 αποχώρησε από τον ΣΥ.ΡΙΖ.Α. - Π.Σ., επικαλούμενος "πολιτικούς και όχι προσωπικούς λόγους". Την 1η Ιουλίου 2024 ανακοίνωσε την αποχώρησή του από την ενεργό πολιτική.

Παραπομπές

Κατηγορία:Απόφοιτοι του Εθνικού Μετσόβιου Πολυτεχνείου
Κατηγορία:Έλληνες πολιτικοί μηχανικοί
Κατηγορία:Βουλευτές Β΄ Αθηνών
Κατηγορία:Βουλευτές εκλεγμένοι με τον ΣΥΡΙΖΑ
Κατηγορία:Ευρωβουλευτές εκλεγμένοι με τον ΣΥΡΙΖΑ
Κατηγορία:Ευρωβουλευτές της Ελλάδας εκλεγμένοι την περίοδο 2004-2009
Κατηγορία:Ευρωβουλευτές της Ελλάδας εκλεγμένοι την περίοδο 2014-2019
Κατηγορία:Ευρωβουλευτές της Ελλάδας εκλεγμένοι την περίοδο 2019-2024
Κατηγορία:Αντιπρόεδροι του Ευρωπαϊκού Κοινοβουλίου